次韻曾伯容哭夏均父
作者：釋德洪
朝代：宋

paragraphs: 青松傲霜雪，事悞亦迍邅。
或脱斧斤厄，則遭藤蔓纏。
北渠材砢礧，聳壑色芳鮮。
不作千楹棟，終爲萬斛船。
那知過華屋，長慟搖空鞭。
增擊疑仙去，超搖棄我先。
但餘殷枕淚，無復對牀眠。
憶昨游湓浦，曾同上紫烟。
春光隨杖履，咲響落雲泉。
尚想登臨處，仍哦唱和篇。
暗驚生死隔，默數十三年。
臺憲登羣彦，秋風吹一鸇。
誅姦志未舍，謀國疏空傳。
醉馭毛車度，誰推日轂旋。
歲時嗟易得，力命古難全。
報施徒云爾，功名信偶然。
清忠光竹帛，英氣歛山川。
哭子如臨敵，當勾失短鋋。